*BOSNA I HERCEGOVINA БOСНA И ХEРЦEГOВИНA*

*FEDERACIJA BOSNE I HERCEGOVINE ФEДEРAЦИJA БOСНE И HEРЦEГOВИНE*

*PARLAMENT FEDERACIJE ПAРЛAMEНT ФEДEРAЦИJE*

*PREDSTAVNIČKI/ZASTUPNIČKI DOM ПРEДСTAВНИЧКИ ДOM*

Broj: 01-02-446/22

Sarajevo, 15.03.2022. godine

**Z A P I S N I K**

**30.REDOVNE SJEDNICE PREDSTAVNIČKOG DOMA PARLAMENTA FEDERACIJE BIH, održane 09.03.2022. godine**

Sjednica je počela u 11.17.

Sjednicom je predsjedavao potpredsjedavajući Mladen Bošković.

Potredsjedavajući Bošković pozdravio je zastupnice i zastupnike, goste kao i predstavnike akreditiranih medijskih kuća koji prate rad sjednice.

Odsustvo sa sjednice opravdali su: Nasiha Pozder, Hamdija Abdić, Mirsad Zaimović, Elzina Pirić, Zlatko Kravić, Elma Đogić, Josip Martić i Ivan Boban.

Zapisnici 28. redovne sjednice, 29. redovne sjednice i 13. vanredne sjednice usvojeni su bez primjedbi.

U raspravi o utvrđivanju dnevnog reda učestvovali su: Alma Kratina, Ahmed Džubur, Sabina Ćudić, Sanela Klarić i Irfan Čengić.

Prijedlog Kluba zastupnika Naša stranka da se u dnevni red uvrsti tačka – Prijedlog Zakona o materijalnoj podršci porodicama s djecom u Federaciji BiH nije usvojen, (43 glasa za, bez glasova protiv i 35 uzdržanih glasova).

Prijedlog Vlade FBiH, da se Prijedlog Zakona o izmjenama Zakona o radu razmatra po hitnom postupku, usvojen je sa 77 glasova za, bez glasova protiv i bez uzdržanih glasova.

Vezano za Prijedloge krivičnih zakona koje su podneseni od strane zastupnika, obratio se federalni ministar pravde Mato Jozić, i kazao da će do kraja mjeseca ovaj Zakon doći u parlamentarnu proceduru. Potpredsjedavajući je kazao da su se članovi Kolegija složili da se ovi zakoni povuku sa dnevnog reda sjednice. Po ovom pitanju raspravljali su: Alma Kratina, Lana Prlić, Sabina Ćudić, Miomirka Melank, Damir Mašić i Sanela Klarić.

Potpredsjedavajući je kazao da zastupnica Sanela Klarić i delegat Vibor Handžić dopisom povlače Prijedlog Zakona o izmjenama i dopunama Zakona o koncesijama, uz uvažavanje mišljenja Vlade FBiH, koje je tehničkog karaktera, te će ponovo prijedlog poslati u proceduru.

Prije nego je pročitao dnevni red sjednice, potpredsjedavajući je kazao da je pripremljena Izjava vezana za Agresiju Ruske Federacije na Ukrajinu, koja će bit tertina kao tačka dnevnog reda, te vezano za to diskutovali su Nihad Čolpa i Irfan Čengić.

Sa 80 glasova za, bez glasova protiv i uz jedan uzdržani glas, usvojen je sljedeći:

D N E V N I R E D

1. Informacija Vlade FBiH o epidemiološkoj situaciji COVID – 19 na dan 24.01., 07.02. i 21.02.2022. godine sa prijedlogom naredbi i preporuka Kriznog štaba Federalnog ministarstva zdravstva,
2. Prijedlog zakona o izmjenama Zakona o radu – hitni postupak,
3. Prijedlog Zakona o izmjenama Zakona o osnivanju Instituta za medicinsko vještačenje zdravstvenog stanja – skraćeni postupak,
4. Prijedlog Zakona o organizacijama i reprezentativnim organizacijama osoba sa invaliditetom i civilnih žrtava rata,
5. Nacrt Zakona o izmjenama i dopunama Zakona o Agenciji za privatizaciju,
6. Nacrt Zakona o javno-privatnom partnerstvu Federacije BiH,
7. Nacrt Zakona o psihološkoj djelatnosti u Federaciji BiH,
8. Specijalni izvještaj o govoru mržnje u BiH – Institucija Ombudsmena u BiH,
9. Izvještaj o poslovanju JP Međunarodni aerodrom Sarajevo d.o.o. Sarajevo za 2020. godinu,
10. Izvještaj Parlamentarne komisije odgovorne za reviziju o revizorskim izvještajima revidiranih subjekata i korisnika Budžeta FBiH za 2020.godinu,
11. Izjašnjavanje o zaključcima Zakonodavno-pravne komisije Predstavničkog doma Parlamenta FBiH,
12. Izjava Predstavničkog doma Parlamenta Federacije BiH povodom agresije Ruske Federacije na Ukrajinu,
13. Izbori i imenovanja.

Predložen je zaključak u skladu sa članom 3. i članom 124. Poslovnika, a na prijedlog Kolegija.

Sa 70 glasova za, dva glasa protiv i šest suzdržanih glasova, usvojen je sljedeći:

Z A K LJ U Č A K

Glasanje po svim tačkama dnevnog reda obaviće se na kraju sjednice, nakon okončanja rasprave po svim tačkama. Ovaj zaključak će se primjenivati samo na ovoj sjednici Predstavničkog doma Parlamenta FBiH.

Data je pauza 10 minuta, kako bi zastupnici u skladu sa organizacijom sjednice otišli u druge sale i pratili sjednicu.

Zastupnička pitanja

Albin Muslić postavio je pitanje – zašto na današnjoj sjednici nema teme vezene za poskupljnenje goriva i brojnih namirnica i zašto na sjednici nije prisutan premijer Vlade FBiH. Koje mjere ekonomske politike je poduzela Vlada FBiH u proteklom periodu kako bi se smanjio pritisak na građane, prouzrokovan permanentnim poskupljenjem goriva u Federaciji BiH a što se posljedično reflektira na sve druge proizvode i usluge u Federaciji BiH.

Belma Pojskić pitanje je uputila Federalnom ministarstvu zdravstva – postoji li mogućnost da se na mjesečnom nivou organizuje polaganje stručnog ispita za ljekare. Da li je dobijeni certifikat važeći na cijeloj teritoriji Federacije BiH.

Hasan Muratović traži od rukovodstva Predstavničkog doma da od Ureda Visokog predstavnika u BiH, odnosno OHR-a, osigura i dostavi zvanični prijedvod Dejtonskog mirovnog sporazuma.

Nijaz Helez ponovo postavlja pitanje vezano za preduzeće Binas Bugojno, te je zamolio predjednika i potpredsjednicu Federacije BiH, pošto dolaze iz tog kantona, da formiraju delegaciju koja će posjetiti ovo preduzeće, jer ako se ono ugasi biće velika šteta. Kazao je da ima informaciju da će na sjednici Vlade FBiH tretirati stečajni postupak ovog preduzeća, i traži da se to ne radi i da se u što kraćem roku obavijesti ovaj Dom i javnost po ovom pitanju.

Traži od Federalnog ministarstva okoliša i turizma da pripremi dokumentaciju i da odgovori šta će uraditi sa kantonalnom deponijom na području Srednjo-bosanskog kantona.

Adisa Kokić-Hinović uputila je urgenciju Federalnom ministarstvu pravde – kada će biti dostavljen u proceduru Prijedlog Zakona o utvrđivanju naseljenih mjesta i o izmjenama u nazivu naseljenih mjesta u određenim općinama, shodno zaključku Predstavničkog doma sa 26. redovne sjednice, a na osnovu inicijative vezane za naseljeno mjesto Varda.

Pitanje je uputila Federalnom ministarstvu rada i socijalne politike, a vezano je za Zakon o roditeljima njegovateljima u FBiH – u kojoj fazi je izrada izmjena i dopuna zakona na temelju dopisa centara za socijalni rad u Federaciji BiH i primjedbi roditelja njegovatelja, kada se mogu očekivati izmjene i dopune Zakona u Predstavničkom domu.

Pokreće inicijativu prema Federalnom ministarstvu rada i socijalne politike da se pristupi izmjeni i dopuni pravilnika o standardima za rad i pružanje usluga u ustanovama socijalne zaštite u Federaciji u dijelu koji se odnosi na definisanje i navođenje stručnih radnika u ustanovama a dodajući im mogućnost angažmana socijalnih pedagoga.

Ramiz Karić postavio je pitanje vezano za Zakon o vodama u FBiH – kada će Vlada FBiH u skladu sa obavezom iz člana 173. stav 7. Zakona o vodama na prijedlog federalnig ministra poljoprivrede, vodoprivrede i šumarstva i federalnog ministra za okoliš i turizam donijeti propis o uslovima za oslobađanje od plaćanja posebne vodne naknade u cjelosti ili djelimično, kako bi na taj način obveznici plaćanje vodne naknade mogli početi ostvarivati u skladu sa zakonom.

Majra Dautbegović pitanje je uputila Vladi FBiH i stručnim službama oba doma Parlamenta FBiH - Prijedlog izmjena i dopuna Zakona o vodama je prema informacijama resornog ministarstva u parlamentarnoj proceduri od 2017. godine – u kojoj fazi se nakon pet godina nalazi pomenuti Zakon i iz kojih razloga nije predviđen za razmatranje u ovoj godini.

Kenela Zuko pokrenula je inicijativu, odnosno urgenciju prema Vladi FBiH a vezano za oboljele osobe od dijabetesa tip jedan, da im se osigura senzor za mjerenje šećera u krvi uzrasta od 0 do 18 godina i studente do navršene 26 godine života koji žive na području Federacije BiH, te upućuje urgenciju po ovoj inicijativi.

Husein Rošić pitanje je postavio sekretaru Predstavničkog doma Parlamenta FBiH - da li je Zakon o kinematografiji i audiovizuelnom stvaralaštvu upućen prema Stručnoj službi Doma naroda.

Pitanje je uputio Federalnom ministarstvu finansija i Vladi Unsko-sanskog kantona – šta je Vlada odnosno Ministarstvo učinilo po pitanju sredstava od četiri miliona konvertibilnih maraka koja su dodijeljena Unsko-sanskom kantonu, a tek u 2022. godini je dostavljen izvještaj o djelimičnom utrošku novca, kojeg je Vlada dodijelila 2019. godine. Da li je federalno ministarstvo tražilo dodatnu reviziju za utrošena sredstva i za dio gdje sredstva nisu utrošena i da li je Finansijska policija postupila po ovom pitanju bahatog odnosa prema javnim sredstvima. Od Vlade Unsko-sanskog kantona traži da mu se dostavi izvještaj o utrošku sredstava koja su dodijeljena putem granta Federacije BiH nižim nivoima vlasti u iznosu od 24 miliona i 900 hiljada konvertibilnih maraka i u 2021. godini sa posebnim akcentoma u koje svrhe je utrošena.

Alma Kratina pitanje je postavila ministru Drljači – da li je Vlada FBiH sačinila Uredbu o osnivanju Vijeća za djecu, i da li je usvojila tu uredbu i ako jeste kada će se forimirati Vijeće za djecu, po uzoru na Vijeće za djecu formirano na nivou države.

Ahmed Džubur ispred Odbora za poljoprivredu, vodoprivredu i šumarstvo kazao je, vezano za inicijativu koja je jednogalsno usvojena 07. marta na 22. sjednici Odbora, a tiče se potrebe za hitnom vanrednom/tematskom sjednicom zbog složene situacije u domenu agrara a prije svega uzrokovanom agresijom Ruske Federacije na Ukrajinu, te traži od dopredsjedavajućeg da obavijesti predsjedavajućeg o težini situacije i potrebi održavanja sjednice.

Safer Demirović osvrnuo se na odgovore na neka postavljena pitanja. Postavio je pitanje, vezano je za energetsku krizu u kojoj se nalazimo – da li je ugrožena elektroenergetska stabilnost FBiH u 2022. godini odnosno kakva je pouzdanost rada termoblokova TE Tuzla i TE Kakanj i da li je upitno snabdijevanje uglja iz naših termoelektrana iz rudnika Federacije BiH.

Miomirka Melank kazala je da je dobila odgovor na inicijativu koju je predala prije sedam dana o angažmanu Federalne inspekcije rada na kršenje Uredbe o minimalnoj plaći, te dala komentar. Traži da se hitno i eksplicitno proglase obaveznim za sve poslodavce odredbe o pravu na topli obrok ako je to propisano kolektivnim ugovorom, granskim ugovorom za određenu oblast za konkretni sektor. Traži da se uspostavi mehanizam inspekcijskog nadzora nad primjenom uredbi Vlade FBiH, te da se kontroliše primjena o metodologiji utvrđivanja iznosa minimalne plaće.

Sanela Klarić traži od resornog ministra poljoprivrede, vodoprivrede i šumarstva da odgovori na veći broj inicijativa koje su mu dostavljene. Kazala je da je predložila konkretne inicijative kada se govori o plavom dizelu i o pitanjima koliko možemo uložiti u sektor, pa i formiranje kriznog štaba, da bi se riješilo to pitanje. Postavila je i pitanje vezano za robne rezerve, gdje traži izvještaj o količinama, vrstama i roku trajanja i porijeklu svega što trenutno imamo u robnim rezervama. Pitanje je uputila i vezano za rijeku Ribnicu i pitanja koja postavljaju građani donjeg Kaknja, gdje se trenutno izvode radovi devastiranja i rijeka je praktično zatrpana i Rudnik Kakanj gradi branu na rijeci Ribnici bez okolišne dozvole. Vezano za rijeku Sanicu, važno je napraviti urgenciju kojom se zahtijeva da se pošalju svi dokumenti građanima Mjesne zajednice Sanica jer nikad nisu dobili niti jedan dokument od Federalne uprave za inspekcijske poslove niti od Federalnog ministarstva prostornog uređenja. Traži da joj se dostavi sva dokumentacija da se može nastaviti proces. Poslala je i zahtjev vezano za okolinske dozvole TE Tuzla i TE Kakanj, kazala je da su okolinske dozvole istekle i da će o tome više govoriti na vanrednoj sjednici. Postavila je i pitanja prema JP Elektroprivreda BiH koliko je struje izvezeno za period od oktobra 2021. godine i da li ćemo išta od te dobiti uložiti vezano za ulaganje u postrojenja koja će smanjiti emisije zagađenja i na taj način smanjiti trovanja građana Federacije BiH.

Husein Topčagić postavio je pitanje Federalnom ministarstvu prometa i komunikacija, odnosno Federalnoj direkciji cesta, a odnosi se na rekonstrukciju i rehabilitaciju magistralne ceste M19 na potezu od Šamca, preko Gradačca do Ormanice, u dužini nešto manje od 20 kilometara. Ona je prije četiri godine prekategorizirana u magistralnu cestu, međutim nema obilježja magistralne ceste i neophodno je nešto učiniti po tom pitanju.

Marina Mujkanović prvo pitanje uputila je kantonalnim ministarstvima zdravstva - zašto se u pojedinim kantonima, u ovom slučaju u Srednjo-bosanskom kantonu ne poštuje Zakon o zdravstvenom osiguranju FBiH te se osiguranicima iz člana 21. tačka 1. uskraćuje pravo na zdravstveno osiguranje.

Naredno pitanje uputila je Vladi FBiH i Federalnoj upravi civilne zaštite – kada će se u proceduri naći novi Zakon o spašavanju ljudi i materijalnih dobara od prirodnih i drugih nesreća.

Jasmina Zubić pokrenula je inicijativu vezanu za korištenje prava na zdravstveno osiguranje studenata koji su napunili 26 godina a upisani su redovno u završnu školsku godinu. Pokreće inicijativu prema ministarstvima obrazovanja svih kantona, da hitno usklade uputstva o načinu priznavanja prava na zdravstveno osiguranje i ostvarivanje osnovne zdravstvene zaštite učenika i studenata koji nisu osigurani po drugom osnovu sa Zakonom o zdravstvenom osiguranju.

Pitanje koje upućuju građani Visokog – kada se planira uvođenje dodatnih linija putničkog saobraćaja na relaciji Visoko-Sarajevo o kojem su razgovarali gradonačelnik Visokog i direktor Željeznica 21.12.2021. godine.

Amer Obradović pokrenuo je inicijativu prama Vladi FBiH i resornom ministarstvu i operateru Terminali FBiH da obnovi kapacitete za skladištenje nafte te nabavku većih količina naftnih rezervi u ovom entitetu.

Eldar Čomor pokrenuo je inicijativu prema Vladi FBiH, a vezano za divljanje cijena, da se osiguranju uvjeti da se u narednom periodu javno objavljuje lista subjekata koji su dio sramnih podataka o zloupotrebama, odnosno onih koji su zloupotrijebili formiranje cijena osnovnih životnih namirnica.

Senad Mašetić pitanje je uputio Federalnom ministarstvu za pitanja boraca i invalida odbrameno-oslobodilačkog rata kao i Vladi FBiH na čelu sa premijerom – kada će donijeti usaglašenu Odluku o utvrđivanju kriterija načina i postupka za dodjelu medalja otpora osobama koje su organizirale i rukovodile pripremama za odbranu Bosne i Hercegovine.

Mirsad Čamdžić pitanje je postavio premijeru Novaliću i ministru Džindiću – da li Vlada FBiH ili nadležno ministarstvo imaju potvrdu od kineskog izvođača radova o nastavku tzv.historijskog projekta Termobloka 7 u Tuzli.

Damir Mašić pita vezano za rast cijena osnovnih životnih namirnica – koje sankcije je Federalne uprava za inspekcijske poslove poduzela prema onim privrednim subjektima koji su kršili postojeće norme u Federaciji BiH, te da se javnost upozna s tim, i da se objave koji su privredni subjeti to radili imajući u vidu da su još prošle godine uvedene procentualne marže. Ima li Vlada FBiH viziju, plan ili program, odnosno postoje li konkretne mjere koje će dovesti do toga da se dio ovog sanira.

Pitanje za premijera i direktora robnih rezervi - na koji način je do sada i da li je uticano na kontrolu odnosno na kretanje cijena prije svega osnovnih životnih namirnica putem robnih rezervi. Imamo li uopće robne rezerve, kolike su, gdje su smještene i kada ih planiramo aktivirati. Zbog čega se u Federaciji BiH ne koriste naftni terminali i zbog čega nisu napunjeni u ljeto 2020. godine kada je litar dizela bio 1,5 - 1,6 konvertibilnih maraka i da su aktivirani kada sve divlja, imamo informacije da se nema nikakvih zaliha kada su u pitanju tečna goriva.

Ivica Pavković postavio je pitanje Federalnom fondu za penzijsko i invalidsko osiguranje - koliki je bio ukupan broj penzionera u Federaciji BiH na kraju svake godine, počevši od 2010. do 2021. godine?

Pitanje za Federalni zavod za zapošljavanje – koliki je bio ukupan broj uposlenih u Federaciji na kraju svake godine počevši od 2010. do 2021. godine.

Pitanje za Zavod za odgoj muške djece i omladine Sarajevo – koliki je bio ukupan broj uposlenika a koliki štićenika u Zavodu u prošloj godini i koliko je bilo prosječno vrijeme boravka štićenika u Zavodu tokom 2021. godine, jer je poznato da pojedini štićenici u Zavodu borave cijelu godinu a neki samo par dana.

Tahir Nuhić pitanje je uputio premijeru Vlade FBIH i direktoru Elektroprivrede Andeliji – zašto je došlo do poskupljenja električne energije u prvim danima januara 2022. godine za 300 do 500% i pored jasnog zaključka Parlamenta koji nalaže Vladi da ograniči poskupljenje struje. Otkud im pravo dao od kompanija traže da do 20-tog u mjesecu najave koliko će električne energije potrošiti u narednom mjesecu iz razloga što je u većini komapnija nemoguća procjena.

Pitanje je uputio Vladi FBiH odnosno premijeru – šta se čeka sa Zakonom o doprinosima i Zakonom o porezu na dohodak.

Nedžad Šećić pokrenuo je inicijativu prema Vladi FBiH i Federalnom ministarstvu poljoprivrede, vodoprivrede i šumarstva, a vezano za pravilnik o poticajima kako bi se iz interventnih sredstava za proljetnu sjetvu što hitnije izdvojila sredstva, koja će omogućiti da sjetva bude na vrijeme.

Prešlo se na rad po dnevnom redu sjednice.

1. **Informacija Vlade FBiH o epidemiološkoj situaciji COVID – 19 na dan 24.01., 07.02. i 21.02.2022. godine sa prijedlogom naredbi i preporuka Kriznog štaba Federalnog ministarstva zdravstva,**

Informaciju je dostavila Vlada FBiH.

Informaciju su razmatrala nadležna radna tijela i dostavila izvještaje.

Dodatno obrazloženje dao je Goran Čerkez.

U raspravi niko nije učestvovao.

Predstavnički dom Parlmaneta FBiH primio je k znanju Informaciju Vlade FBiH o epidemiološkoj situaciji COVID – 19 na dan 24.01., 07.02. i 21.02.2022. godine sa prijedlogom naredbi i preporuka Kriznog štaba Federalnog ministarstva zdravstva.

1. **Prijedlog zakona o izmjenama Zakona o radu – hitni postupak,**

Prijedlog Zakona utvrdila je Vlada FBiH.

Prijedlog Zakona razmatrala su nadležna radna tijela i dostavila izvještaje.

Ispred Vlade FBiH dodatno obrazloženje dao je ministar Vesko Drljača.

U raspravi je učestvovala Jasmina Zubić.

Data je pauza sat vremena.

Nakon pauze na rad se preslo po tački 3. dnevnog reda.

1. **Prijedlog Zakona o izmjenama Zakona o osnivanju Instituta za medicinsko vještačenje zdravstvenog stanja** – skraćeni postupak,

Prijedlog Zakona utvrdila je Vlada FBiH.

Prijedlog Zakona razmatrala su nadležna radna tijela i dostavila izvještaje.

Ispred Vlade FBiH dodatno obrazloženje dao je ministar Vesko Drljača.

Ispred Instituta obrazloženje je dao direktor Ludvig Letica.

Prije otvaranja pretresa, potredsjedavajući je, na osnovu člana 172. stav 3. Poslovnika kazao da se ne radi o složenom i obimnom Prijedlogu Zakona, te pozvao zastupnike da se izjasne hoće li će se razmatrati po skraćenom postupku, a što je sa 70 glasova za, bez glasova protiv i šest uzdržanih glasova usvojeno.

Potpredsjedavajući je kazao da je zastupnica Mara Đukić podnijela amandman koji nije dostavljen u roku predviđenom Poslovnikom.

U raspravi su učestvovali: Adnan Efendić, Alma Kratina, i direktor Letica.

1. **Prijedlog Zakona o organizacijama i reprezentativnim organizacijama osoba sa invaliditetom i civilnih žrtava rata,**

Prijedlog Zakona utvrdila je Vlada FBiH.

Prijedlog Zakona razmatrala su nadležna radna tijela i dostavila izvještaje.

Nacrt ovog Zakona usvojen je na 5. redovnoj sjednici Predstavničkog doma Parlamenta FBiH 24.09.2019. godine.

Ispred Vlade FBiH dodatno obrazloženje dao je ministar Vesko Drljača.

Na Prijedlog Zakona šest amandmana podnio je zastupnik Irfan Čengić.

U raspravi su učestvovali: Husein Rošić, Irfan Čengić, Alma Kratina i ministar Drljača.

Potpredsjedavajući je konstatovao da je Vlada FBiH prihvatila amandmne II.,V.,i VI., zastupnika Irfana Čengića.

1. **Nacrt Zakona o izmjenama i dopunama Zakona o Agenciji za privatizaciju,**

Nacrt Zakona utvrdila je Vlada FBiH.

Nacrt Zakona razmatrala su nadležna radna tijela i dostavila izvještaje.

Predstavnik Vlade FBiH dao je dodatno obrazloženje.

U raspravi niko nije učestvovao.

1. **Nacrt Zakona o javno-privatnom partnerstvu Federacije BiH,**

Nacrt Zakona utvrdila je Vlada FBiH.

Nacrt Zakona razmatrala su nadležna radna tijela i dostavila izvještaje.

Ispred Federalnog ministarstva energije, rudarstva i industrije obrazloženje je dao Muamer Ćulum.

U raspravi su učestvovali: Irfan Čengić, Husein Rošić, Eldar Čomor i Jasmina Zubić.

1. **Nacrt Zakona o psihološkoj djelatnosti u Federaciji BiH,**

Nacrt Zakona utvrdila je Vlada FBiH.

Nacrt Zakona razmatrala su nadležna radna tijela i dostavila izvještaje.

Ispred Vlade FBiH dodatno obrazloženje dao je ministar Vesko Drljača.

U raspravi su učestvovali: Meliha Bijedić, Kenela Zuko, Matea Cakalin, Lana Prlić, Suad Kaknjo, Asim Kamber i Adis Arapović.

1. **Specijalni izvještaj o govoru mržnje u BiH – Institucija Ombudsmena u BiH,**

Specijalni izvještaj dostavili su Ombudsmeni za ljudska prava BiH.

Izvještaj su razmatrala nadležna radna tijela i dostavila izvještaje.

Predstavnik Ombudsmena dala je dodatno obrazloženje.

Ispred Komisije za informiranje obrazlagao je Asim Kamber.

Ispred Komisije za zaštitu ljudskih prava i sloboda obrazloženje je dala Miomirka Melank.

U raspravi su učestvovalI: Irfan Čengić, Lana Prlić, Alma Kratina, Sanela Prašović-Gadžo.

1. **Izvještaj o poslovanju JP Međunarodni aerodrom Sarajevo d.o.o. Sarajevo za 2020. godinu,**

Izvještaj je dostavila Vlada FBiH.

Dodatno obrazloženje dao je ispred JP Međunarodni Aerodrom Sarajevo, Alan Bajić.

Ispred Odbora za promet i komunikacije Adin Huremović dao je dodatno obrazloženje.

U raspravi su učestvovali: Irfan Čengić, Samer Rešidat, Damir Mašić i Adnan Efendić.

1. **Izvještaj Parlamentarne komisije odgovorne za reviziju o revizorskim izvještajima revidiranih subjekata i korisnika Budžeta FBiH za 2020.godinu,**

Parlamentarna komisija odgovorna za reviziju dostavila je izvještaj.

Ispred Komisije dodatno obrazloženje dao je Ivica Pavković.

U raspravi su učestvovali: Sanela Klarić, Alma Kratina i Mira Grgić.

1. **Izjašnjavanje o zaključcima Zakonodavno-pravne komisije Predstavničkog doma Parlamenta FBiH,**

Zakonodavno-pravna komisija dostavila je dva usvojena zaključka, radi razmatranja i usvajanja u Predstavničkom domu, a radi se o Inicijativi za donošenje zakona o Ekonomsko-socijalnom vijeću za teritorij Federacije BiH koju je pokrenuo zastupnik Elvir Karajbić i Inicijativi koju je pokrenula Općina Pale za donošenje Zakona o izmjenama i dopunama Zakona o pripadnosti javnih prihoda Federacije BiH.

1. **Izjava Predstavničkog doma Parlamenta Federacije BiH povodom agresije Ruske Federacije na Ukrajinu,**

Kolegij Predstavničkog doma Parlamenta FBiH predložio je usvajanje izjave ovog Doma povodom agresije Ruske Federacije na Ukrajinu.

Zastupnik Irfan Čengić predložioje dopunu tačkom 6. Izjave.

1. **Izbori i imenovanja**

Komisija za izbor i imenovanja razmatrala je: Utvrđivanje prijedloga za imenovanje dva člana Državne regulatorne komisije za električnu energiju iz Federacije BiH i Utvrđivanje članova u Zajedničku radnu grupu Komisije za izbor i imenovanje oba doma Parlamenta FBiH.

Ispred Komisije obrazložio je Mladen Bošković.

Pauza 10 minuta, kako bi se zastupnici koji nisu bili prisutni u sali mogli pridružiti glasanju o tačkama dnevnog reda.

**2.Prijedlog Zakona o izmjenama Zakona o radu – hitni postupak,**

Sa 76 glasova za, bez glasova protiv i bez suzdržanih glasova, usvojen je Prijedlog Zakona o izmjenama Zakona o radu.

1. **Prijedlog Zakona o izmjenama Zakona o osnivanju Instituta za medicinsko vještačenje zdravstvenog stanja – skraćeni postupak,**

Sa 61 glasom za, bez glasova protiv i 20 uzdržanih glasova, usvojen je Prijedlog Zakona o izmjenama Zakona o osnivanju Instituta za medicinsko vještačenje zdravstvenog stanja.

**4.Prijedlog Zakona o organizacijama i reprezentativnim organizacijama osoba s**

**invaliditetom i civilnih žrtava rata,**

Prije glasanja, potpredsjedavajući je konstatovao da je Vlada FBIH prihvatila amandmane II., V. i VI., zastupnika Irfana Čengića.

Amandman II.:U članu 8. dodaje se stav 3. koji glasi:

„Navedeni minimalni broj redovnih članova u stavu (1) tačka c) ovog člana, odnosi se na one organizacije koje direktno u svom članstvu imaju redovne članove dok se za organizacije koje u svom članstvu imaju druge organizacije, minimalan broj članica u tim organizacijama mora biti najmanje tri organizacije.“

Amandman V.:U članu 6. dodaje se stav (4) koji glasi:„Svi nivoi vlasti u Federaciji BiH će prilikom izrade i provedbe propisa iz svoje nadležnosti, kao i u procesima donošenja odluka koje su značajne za osobe sa invaliditetom konsultirati i aktivno uključiti osobe sa invaliditetom putem reprezentativnih OOSI i OCŽR.“

Amandman VI.: Iza člana 34. dodaje se novi član 35. koji glasi:„Član 35 (propisi na nivou kantona i jedinica lokalne samouprave)

(1)Kantoni i jedinice lokalne samouprave mogu donositi propise iz svoje nadležnosti kojima će detaljnije urediti ovu oblast za područje kantona i jedinica lokalne samouprave, uzimajući u obzir specifičnosti područja na kojem organizacije djeluju.

(2)Svi propisi iz stava (1) ovog člana moraju biti u skladu sa ovim zakonom.“

Zastupnik Čengić tražio je da se glasa o amandmanu I., koji se odnosi na član 2. stav 3. nije usvojen (34 glasa za, bez glasova protiv i 34 uzdržana glasa). Amandman III., zastupnika Irfana Čengića, koji se odnosi na član 28. stav 3., nije usvojen (34 glasa za, bez glasova protiv i 42 uzdržana glasa). Zastupnik Čengić nije tražio da se glasa o amandanu IV.

Sa 81 glasom za, bez glasova protiv i uz dva uzdržana glasa, usvojen je Prijedlog Zakona o organizacijama i reprezentativnim organizacijama osoba sa invaliditetom i civilnih žrtava rata.

1. **Nacrt Zakona o izmjenama i dopunama Zakona o Agenciji za privatizaciju,**

Sa 72 glasa za, bez glasova protiv i bez uzdržanih glasova, usvojen je sljedeći:

Z A K LJ U Č A K

Predstavnički dom Parlamenta FBiH prihvata Nacrt Zakona o izmjenama i dopunama Zakona o Agenciji za privatizaciju, te smatra da može poslužiti kao osnova za izradu prijedloga Zakona.

Zadužuje se predlagač da ima u vidu sve sugestije, primjedbe i prijedlog i znijete u raspravi kao i one koje su dostavljene ili će biti dostavljene u pisanom obliku.

1. **Nacrt Zakona o javno-privatnom partnerstvu Federacije BiH,**

Sa 81 glasom za, bez glasova protiv i bez uzdržanih glasova, usvojen je sljedeći:

Z A K LJ U Č A K

Predstavnički dom Parlamenta FBiH prihvata Nacrt Zakona o javno-privatnom partnerstvu, te smatra da može poslužiti kao osnova za izradu prijedloga Zakona.

Zadužuje se predlagač da ima u vidu sve sugestije, primjedbe i prijedlog iznijete u raspravi kao i one koje su dostavljene ili će biti dostavljene u pisanom obliku.

Zadužuje se resorno ministarstvo da provede javnu raspravu u trajanju od 60 dana.

1. **Nacrt Zakona o psihološkoj djelatnosti u Federaciji BiH,**

Sa 84 glasa za, bez glasova protiv i bez uzdržanih glasova, usvojen je sljedeći:

Z A K LJ U Č A K

Predstavnički dom Parlamenta FBiH prihvata Nacrt Zakona o psihološkoj djelatnosti u Federaciji BiH, te smatra da može poslužiti kao osnova za izradu prijedloga Zakona.

Zadužuje se predlagač da ima u vidu sve sugestije, primjedbe i prijedlog i znijete u raspravi kao i one koje su dostavljene ili će biti dostavljene u pisanom obliku.

Zadužuje se resorno ministarstvo da provede javnu raspravu u trajanju od 30 dana.

1. **Specijalni izvještaj o govoru mržnje u BiH – Institucija Ombudsmena u BiH,**

Predstavnički dom Parlamenta FBiH primio je k znanju Specijalni izvještaj o govoru mržnje u BiH.

Komisija za informisanje predložila je zaključke, a zastupnica Alma Kratina složila se da je zaključak kojega je predložila sastavni dio.

Sa 77 glasova za bez glasova protiv i bez uzdržanih glasova, usvojen je sljedeći:

Z A K LJ U Č A K

Predstavnički dom Parlamenta Federacije BiH usvaja Specijalni izvještaj o govoru mržnje u BiH, a koji je u parlamentarnu proceduru dostavila Institucija ombudsmena za ljudska prava u BiH.

Predstavnički dom Parlamenta Federacije BiH će pokrenuti Inicijativu za izmjene i dopune Krivičnog zakona Federacije BiH kako bi se postigao snažan zakonodavni i institucionalni okvir za borbu protiv govora mržnje i sankcioniranje istog, a u saradnji sa Vladom Federacije BiH.

Zadužuje se Vlada Federacije BiH da sačini Akcioni plan u cilju osiguranja implementacije Preporuke opće politike Evropske komisije za borbu protiv rasizma i netolerancije (ECRI) za Bosnu i Hercegovinu u saradnji sa međunarodnim organizacijama (UN, Vijeće Europe, OSCE...).

Predstavnički dom Parlamenta Federacije BiH podsjeća na preporuku opće politike Evropske komisije za borbu protiv rasizma i netolerancije (ECRI) za Bosnu i Hercegovinu o potrebi izrade sveobuhvatne Strategije borbe protiv govora mržnje u Bosni i Hercegovini i uputit će Inicijativu prema državnom nivou kako bi se pokrenula izrada Strategije i ispoštovala preporuka.

Zastupnik Irfan Čengić predložio je zaključak.

Sa 50 glsova za, bez glasova protiv i uz 20 uzdržanih glasova, usvojen je sljedeći:

Z A K LJ U Č A K

Predstavnički dom Parlamenta Federacije Bosne i Hercegovine poziva skupštine kantona da pristupe izmjenama i dopunama zakona koji reguliraju javni red i mir sa ciljem da se internet prostor proglasi javnim mjestom.

Predstavnički dom Parlamenta Federacije Bosne i Hercegovine zadužuje rukovodstvo Doma da na dnevni red naredne redovne sjednice uvrsti prijedlog Etičkog kodeksa s ciljem smanjenja govora mržnje u okviru ovog Doma.

Predstavnički dom Parlamenta Federacije Bosne i Hercegovine podstiče sve političke partije da potpišu “Povelju o evropskim političkim partijama za nerasističko društvo”.

Predstavnički dom Parlamenta Federacije Bosne i Hercegovine poziva sve institucije da u okviru svojih nadležnosti rade na promoviranju praćenja korištenja dezinformacija, negativnih stereotipa i stigmatizacije. Da utvrde građanskopravnu i upravnopravnu odgovornost za korištenje govora mržnje, uz poštovanje prava na slobodu izražavanja i mišljenja, i to:

a) utvrđivanjem posebne odgovornosti autora govora mržnje, pružalaca internet usluga, web-foruma i hostinga, internet posrednika, platformi društvenih medija, moderatora blogova i drugih koji imaju slične uloge;

b) osiguranjem mogućnosti korištenja zahtjeva, na osnovu naloga ili odobrenja suda, za brisanje govora mržnje iz materijala dostupnih na internetu, blokiranje web sajtova koji koriste govor mržnje, sprječavanje širenja govora mržnje i prinudno otkrivanje identiteta onih koji ga koriste;

c) osiguranjem temelja onima koji su napadnuti govorom mržnje, organima za zaštitu ravnopravnosti, neovisnim institucijama za ljudska prava i zainteresiranim nevladinim organizacijama da koriste ta ovlaštenja.

1. **Izvještaj o poslovanju JP Međunarodni aerodrom Sarajevo d.o.o. Sarajevo za 2020. godinu,**

Sa 82 glasa za, bez glasova protiv i uz dva uzdržana glasa, usvojen je Izvještaj o poslovanju JP Međunarodni aerodrom Sarajevo d.o.o. Sarajevo za 2020. godinu.

1. **Izvještaj Parlamentarne komisije odgovorne za reviziju o revizorskim izvještajima revidiranih subjekata i korisnika Budžeta FBiH za 2020.godinu,**

Potpredsjedavajući je podsjetio da je zaključak kojega je predložila zastupnica Sanela Klarić sastavni dio Komisije odgovorne za reviziju, te se prešlo na.

Sa 80 glasova za, bez glasova protiv i bez uzdržanih glasova, usvojeni su zaključci Parlamentarne komisije odgovorne za reviziju o revizorskim izvještajima revidiranih subjekata i korisnika Budžeta FBiH za 2020.godinu.

1. **Izjašnjavanje o zaključcima Zakonodavno-pravne komisije Predstavničkog doma Parlamenta FBiH,**

Inicijativu za donošenje Zakona o Ekonomsko-socijalnom vijeću za teritorij Federacije BiH, pokrenuo je Elvir Karajbić.

Sa 83 glasa za, bez glasova protiv i bez uzdržanih glasova, usvojen je sljedeći:

Z A K LJ U Č A K

Predstavnički dom Parlamenta FBiH podržava Inicijativu za donošenje Zakona o Ekonomsko-socijalnom vijeću za teritoriju FBiH, koju je pokrenuo zastupnik Elvir Karajbić.

Inicijativu za donošenje Zakona o izmjeni i dopuni Zakona o pripadnosti javnih prihoda Federacije BiH, pokrenulo je Općinsko vijeće Općine Pale.

Sa 83 glasa za, bez glasova protiv i bez uzdržanih glasova, usvojen je sljedeći:

Z A K LJ U Č A K

Predstavnički dom Parlamenta FBiH cijeni da postoji potreba za izmjene i dopune Zakona o pripadnosti javnih prihoda Federacije BiH.

1. **Izjava Predstavničkog doma Parlamenta Federacije BiH povodom agresije Ruske Federacije na Ukrajinu,**

Budući da je bilo sugestija vezanih za izjavu, te je zastupnik Čengić predložio još jednu tačku Izjave, potpredsjedavajući je pročitao Izjavu.

Sa 83 glasa za, bez glasova protiv i bez uzdržanih glasova, usvojena je sljedeća:

**IZJAVA POVODOM AGRESIJE RUSKE FEDERACIJE NA UKRAJINU**

Predstavnički dom Parlamenta Federacije Bosne i Hercegovine najoštrije osuđuje vojnu agresiju Ruske Federacije na Ukrajinu kao nezavisnu i suverenu državu. Nelegalna i neopravdana invazija Ruske Federacije je direktan udar na međunarodno pravo i demokratsko društvo u cjelosti.

Predstavnički dom Parlamenta Federacije Bosne i Hercegovine ističe da rat i agresija nisu način za rješavanje političkih pitanja već donose stradanja i smrt stanovnika Ukrajine sa nesagledivim posljedicama po njihovu budućnost.

Predstavnički dom Parlamenta Federacije Bosne i Hercegovine podsjeća kako uznemiravajući prizori zabrinutosti, patnje i uništavanja su podsjetnik za važnost mira i stabilnosti u Jugoistočnoj Evropi, koja se još uvijek zacjeljuje od ratnih razaranja prošloga vijeka. Mir i stabilnost Bosne i Hercegovine i cijele regije, osobito u ovim trenucima, moraju biti neosporivi i potpuno zaštićeni od svih ugrožavanja.

Predstavnički dom Parlamenta Federacije Bosne i Hercegovine daje punu podršku državnim institucijama kada je riječ o usklađivanju  vanjske i sigurnosne politike Bosne i Hercegovine na vanjskom i sigurnosnom politikom Evropske unije u odnosu na ovu vojnu agresiju.

Predstavnički dom Parlamenta Federacije Bosne i Hercegovine izražava potpunu spremnost pomoći izbjeglicama iz Ukrajine i zadužuje Vladu FBiH da im osigura neophodnu pomoć, ukoliko se oni odluče za svoj boravak u Federaciji BiH.

Predstavnički dom Parlamenta Federacije Bosne i Hercegovine poziva Vladu Federacije Bosne i Hercegovine da pruži humanitarnu podršku Ukrajini koju će realizovati uz saradnju sa međunarodnim organizacijama i u skladu sa usklađenom vanjskom politikom Bosne i Hercegovine.

1. **Izbori i imenovanja**

Prijedlog odluke o utvrđivanju prijedloga za imenovanje dva člana Državne regulatorne komisije za električnu energiju iz Federacije BiH, (Suad Zeljković i Milenko Tomić), usvojen je sa 83 glasa za, bez glasova protiv i uz tri uzdržana glasa.

Sa 81 glasom za, bez glasova protiv i bez uzdržanih glasova, usvojen je prijedlog Komisije za izbor i imenovanje Predstavničkog doma Parlamenta Federacije BiH, kojim se u Zajedničku radnu grupu komisija za izbor i imenovanja oba doma Parlamenta Federacije BiH iz komisija za izbor i imenovanje Predstavničkog doma biraju: Mario Mikulić - predsjednik, Eldar Čomor-zamjenik predsjednika i Damir Mašić, član.

Potpredsjedavajući je zaključio rad 30. redovne sjednice u 18.22.

Transkript i prijepis transkripta sjednice čine sastavni dio Zapisnika.

SEKRETAR POTPREDSJEDAVAJUĆI

PREDSTAVNIČKOG DOMA PREDSTAVNIČKOG DOMA

PARLAMENTA FEDERACIJE BIH PARLAMENTA FEDERACIJE BIH

Ivan Miličević Dr. Mladen Bošković